23 красавіка ў Тураве (Жыткавіцкі раён, Гомельская вобласць) пройдзе ўжо сёмы па ліку фестываль кулікоў. Гэта вялікае свята птушак. Тураўскі луг — тэрыторыя, важная для птушак, мае міжнароднае значэнне. Менавіта тут у сакавіку 2014 года быў пастаўлены абсалютны “птушыны” рэкорд: на 1 кв. км налічылі 200 000 птушак! Мы ганарымся “птушыным аэрапортам” і кожны год стараемся яго падтрымаць: вясной славім кулікоў на свяце ў Тураве, у ліпені-верасні арганізоўваем валанцёрскія летнікі і высякаем хмызнякі, каб вызваліць больш месца для кулікоў і выратаваць пойму Прыпяці, якая зарастае. На фестывалі абяцаем назіранні за кулікамі, гаспадарамі “Тураўскага балоння”, экскурсіі на адзіную ў Беларусі станцыю кальцавання, канцэрт, майстар-класы, гульні для дзяцей. Усё прысвечана “гаспадарам” свята — кулікам — і іх улюбёнаму месцу — рэзервату арганізацыі “Ахова птушак Бацькаўшчыны” “Тураўскае балонне”. Завяршыць фестываль канцэрт папулярных беларускіх аўтэнтычных гуртоў.